b'\n_START_ARTICLE_\nHarald Hansens Pal\xc3\xa6\n_START_PARAGRAPH_\nHarald Hansens Pal\xc3\xa6 er et lille pal\xc3\xa6 p\xc3\xa5 Sankt Ann\xc3\xa6 Plads 17 i K\xc3\xb8benhavn opf\xc3\xb8rt 1868. Bygningen blev opf\xc3\xb8rt for grosserer Alfred Hansen, som imidlertid kun ejede det indtil 1873, da han arvede A.N. Hansens Pal\xc3\xa6 i Bredgade efter faderen A.N. Hansen. Broderen, grosserer Harald Hansen overtog derfor bygningen p\xc3\xa5 Sankt Ann\xc3\xa6 Plads og ejede den til sin d\xc3\xb8d 1902. Hans enke, Anna Georgiana C\xc3\xa9cile Hansen, f\xc3\xb8dt de Dompierre de Jonqui\xc3\xa8res (1847-1941), datter af kontorchef Godefroi Chr\xc3\xa9tien de Dompierre de Jonqui\xc3\xa8res, boede dern\xc3\xa6st i hele 23 \xc3\xa5r efter mandens d\xc3\xb8d som enke i pal\xc3\xa6et og havde samtidig en sommervilla. I 1933 solgte hun pal\xc3\xa6et til lensgrevinde Lillie Suzanne Raben-Levetzau, f\xc3\xb8dt Moulton, som var enke efter lensgreve Frederik Raben-Levetzau, hvorefter pal\xc3\xa6et blev vinterbolig for sl\xc3\xa6gten Raben-Levetzau p\xc3\xa5 Aalholm. Hendes s\xc3\xb8n, baron, senere lensgreve Johan Otto Raben-Levetzau, var fra 1946 n\xc3\xa6ste beboer i pal\xc3\xa6et. Efter hans d\xc3\xb8d i 1992 blev familiens ejendomme solgt._NEWLINE_Pal\xc3\xa6et er et sj\xc3\xa6ldent eksempel p\xc3\xa5 nygotik anvendt til beboelsesbygninger i K\xc3\xb8benhavn. Bygningen er i tre etager og afsluttes af et valmtag med gavlkvist. Facaden er pudset og pr\xc3\xa6ges af detaljer, som er hentet fra Tudorstilen, bl.a. de flade gotiske buer og de snoede s\xc3\xb8jler omkring det centrale trefagsvindue._NEWLINE_Der er tvivl om ophavsmanden til huset. Pal\xc3\xa6et tilskrives i Weilbachs Kunstnerleksikon b\xc3\xa5de Johan Schr\xc3\xb8der og C.V. Nielsen. I 1887 blev der tilf\xc3\xb8jet et 4-etagers sidehus._NEWLINE_Bygningen har h\xc3\xb8j bevaringsv\xc3\xa6rdi (3 p\xc3\xa5 SAVE-skalaen), men er ikke fredet.'